شهریار
0 گؤروش
یازار: سمیرا
اؤزو حیاتدایکن بئله، دونیادا اون قازانان، اثرلری بیر چوخ دیله چئوریلهرک یاییملانان شهریار، چاغداشی اولان باشقا شاعرلردن بعضی فرقلی اؤزللیکلره صاحبدیر. شهریارین ان اؤنملی اؤزللیگی، اونون کلاسیک ادبیاتدان معاصر ادبیاتا گئچیش پروسسینین نمایندهسی اولماسیدیر. او، بیر طرفدن حیات طرزی، قوللاندیغی شعیر نؤوع و اوسلوبو باخیمیندان کلاسیک شاعرلری چاغریشدیریرکن، اؤته یاندان دا معاصر ادبیاتین احتیاجلارینی شعیرلرینه عکس ائتدیرهرک، گونوموز شعرینین ان گؤزل نومونهلرینی وئرمهیی ده باجارمیشدیر. شهریار هر شئیدن اؤنجه بیر عشق شاعریدیر. اینسانی عشق و ایلاهی عشق اونون شعرلرینین اساس قونوسونو تشکیل ائدیر. خوشگؤرو، باریش، عدالت، اینسانلار آراسیندا سئوگییه دایالی بیر آنلاییش شهریار شعرینین دقته چارپان اؤزللیکلریندندیر .
آدی محمد حسین بهجت تبریزی اولان شهریار، 1906-دا تبریزده دوغولدو. آتاسی میرآغا خوشکنابی دؤورونون سایقین شخصلریندن و وکیل ایدی. شهریار اوشاقلیق ایللرینی آتاسینین کندی خوشکنابدا، "حیدر بابا" داغینین اتکلرینده گئچیرمیشدی. اورادا گئچیردیگی گؤزل گونلر و خوش خاطرهلر گ، اونون یادداشیندا ائله ایز بوراخمیشدی کی گ، ایللر سونرا قلمه آلدیغی "حیدر بابایا سلام" شعرینین قونوسونو اوندان آلاجاقدی.
شهریار ایلک و اورتا ائییتیمینی تبریزده تاماملادی. آنا دیلی اولان تورکجهنین یانیندا فارس، عرب و فرانسیز دیلینی ده چوخ یاخشی اؤیرنن شهریار، داها سونرا تحصیلینین داوامی اوچون تهران دارالفونونونا گئدیب اورادا طب ائییتیمینه باشلادی. اؤیرنجیلیک ایللرینده شاعرلیک قابیلیتینی دفعهلرله سینایان و اطرافینداکیلارین تشویقی ایله قارشیلاشان گنج شهریار، هر گئچن گون طبدن اوزاقلاشاراق ادبیات عالمینه یاخینلاشیردی. هر کسی شاشیرداجاق درجهده گؤزل شعیرلر یازان گنج شهریار، یاشادیغی عشق آجیسینا دؤزهبیلمهیینجه، تحصیلینی یاریم بوراخاراق یالنیزلیغا چئکیلدی. بو اولای تمیز و معصوم بیر عشق آرخاسیندان گئدن گنج شهریارین حیاتیندا درین بیر ایز بوراخدی. چونکو عاشیق اولدوغو قیزین آتاسی، قیزینی پاراسی پولو اولمایان بیر شاعره وئرمکدنسه، شاه سارایینا منسوب بیر آلبایلا ائولندیرمهیی سئچمیشدی. اوستهلیک شهریار سارایلیلار طرفیندن باشقا بیر شهره سورگون ائدیلمیشدی. شهریاری بیر شاعر اولاراق شهریار ائدن بو اولسا گرک. چونکو او تاریخدن سونرا شهریارین شعیرلری گئرچک بیر عشقی و گئرچک بیر عشق آجیسینی عکس ائتدیرمهیه باشلامیشدی.
شهریار گئچیمینی تامین ائتمک اوچون اؤنجه سورگون ائدیلدیگی مشهد شهرینده اسناد مودورلوگونده، داها سونرا تهرانا دؤنهرک تاریم بانکیندا ایشه باشلادی. آنجاق هئچ بیر زامان شعیردن اوزاقلاشمادی .
سئوگیلیسینی ایتیرن، آنجاق سئوگیسینی و عاشیقلیق روحونو ایتیرمهین شهریار، ایللر سونرا داییسینین قیزی عزیزه خانیملا ائولندی و اوچ اوشاق صاحبی اولدو.
اؤنجهدن "بهجت" تخلوصونو ایستیفاده ائدن و داها سونرا "شهریار" تخلوصونو سئچن شاعرین ایلک شعری 13 یاشیندایکن ادب درگیسینده یاییملاندی. تهرانا گئتدیکدن سونرا مشهور موسیقیچی ابولحسن صبا ایله تانیشان شهریار، اونون یانیندا موسیقی ائییتیمی آلماغا، اؤزللیکله ده "سهتار" اولاراق بیلینن بیر آلتی اؤیرنمه باشلادی. بو ایللرده شهریار یازدیغی فارسجا شعیرلرله بؤیوک شؤهرت قازانمیشدی. تئز تئز ادبیات و مدنیت شؤلنلرینه چاغیریلاراق شعیرلر سؤیلهین شاعر، "حافظ ثانی"، یعنی "ایکینجی حافظ" کیمی تقدیم ائدیلیردی. آنجاق بیر گون آناسی شهریارا بئله دئیر: "اوغلوم، هر کس سندن بحث ائدیر. بؤیوک بیر شاعر اولدوغونو سؤیلهییرلر. اما من شعیرلریندن هئچ بیر شئی آنلامیرام . بیر آز دا اؤز آنا دیلینده یاز کی، من ده آنلاییم" بو سؤزلر شهریاری چوخ ائتکیلر، آناسینین حاقلی اولدوغونو آنلار و خیال عالمینده اوشاقلیق خاطرهلرینی بیر دفعه داها گؤزدن گئچیریر. داها سونرا او خاطرهلری آنا دیلی اولان تورکجهده یازماغا قرار وئرر. شهریارین 1950-1951 ایللرینده یازدیغی و "حیدر بابایا سلام" آدلاندیردیغی مشهور اثری، بو حادثهنین نتیجهسینده اورتایا چیخمیشدیر. شهریار، خالقین دیلینده، ساده بیر اوسلوبلا و هئجا وزنینده قلمه آلدیغی بو اثرین، اونون شاه اثری اولاجاغینی و قیسا بیر مدت ایچینده دونیانین بیر چوخ دیلینه چئوریلهجگینی تخمین بئله ائتمیردی. "هحیدر بابایا سلام" شعری، تورکجهنین ایراندا قاداغان اولدوغو بیر دؤورده اورتایا چیخدی. آنجاق شهریارین فارسجا شعرلریندن الده ائتدیگی شؤهرت، اونون تورکجه شعرینین یاییملانماسینا وسیله اولدو. بو اثرین تأثیری او قدر بؤیوک ایدی کی، ایران، آذربایجان، تورکیه و تورک دونیاسینین بیر چوخ بؤلگهسینده اونا یوزلرجه نظیره یازیلدی. اثرین ادبی و دیلسل اؤزللیکلری بیلیم آداملاری طرفیندن آراشدیریلدی. تورکیهده مشهور تورکولوگ مرحوم پروفسور دکتر محرم ارگینین، اثرین دیل اؤزللیکلریله ایلگیلی حاضیرلادیغی کیتاب، هله اونیورسیتهلرین تورکولوژی بؤلوملرینده اؤنملی بیر قایناق اولاراق ایستیفاده ائدیلمکدهدیر.
بوتون بو شؤهرت و موفقیته باخمایاراق، شهریار هئچ بیر زامان مادیات و یا مقام آرخاسیندا اولمادی . ساده و نورمال بیر حیات طرزینی سئچدی و نهایت 1988ده حیاتا گؤزلرینی یومدو و مؤحتشم بیر جنازه تؤرنی ایله تبریزین "شاعرلر مقبرهسی" قبیریستانلیغیندا تورپاغا وئریلدی.
پنجشنبه 16 بهمن 1393
azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab